અમદાવાદ: અમદાવાદીઓમાં પોતાની નિયમિતતા, સ્વચ્છતા અને ઝડપ માટે એક સમયે લોકપ્રિય બનેલી બીઆરટીએસ બસ સર્વિસ હવે ઉતારુઓમાં અળખામણી બની છે. એક સાથે છ-સાત બસ કોરિડોરમાં દોડતી જોવા મળે તેવું દૃશ્ય હવે સામાન્ય બની ગયું છે. પિક અવર્સમાં બીઆરટીએસ બસની મુસાફરી મહિલા ઉતારુઓ માટે આફતરૂપ થઇ છે તો બેફામ ગતિએ હંકારાતી બસનાં તોતિંગ પૈડાં નીચે છેલ્લાં બે વર્ષમાં તેર નાગરિકો કચડાઇ મરણને શરણ થયાં હોઇ અકસ્માતોની સંખ્યા ઘટાડવા માટે તંત્રે ગંભીર થવાની જરૂર છે.